**ПРЕССЪОБЩЕНИЕ**

**Анкета за бизнес средата на ГБИТК 2025: Компаниите в България гледат оптимистично към бъдещето**

*Пресконференция за представяне на резултатите – 24 юни 2025 г., ГБИТК, София*

*София, 24 юни 2025 г. – Германо-Българската индустриално-търговска камара (ГБИТК) представи резултатите от своето годишно икономическо проучване на 24 юни 2025 г. в рамките на пресконференция. Проучването, проведено сред компаниите – членове на ГБИТК, които оперират в България, предоставя актуална картина на икономическата среда и инвестиционната динамика в страната.*

*Основни резултати от проучването за 2025 г.:*

* *Бизнес климатът остава стабилно положителен: 52% от анкетираните компании определят настоящото си бизнес състояние в България като „добро“. Този дял остава стабилен спрямо предходната година (2024 г.: 51%).*
* *Растящ оптимизъм: 46% от участниците очакват подобрение на бизнес състоянието си през следващите 12 месеца, което представлява значително увеличение спрямо 2024 г. (35%).*
* *Положителни икономически очаквания: 35% от компаниите прогнозират подобрение в икономическото развитие на България – удвояване спрямо предходната година (2024 г.: 17%).*

*Планове за инвестиции и заетост:*

* *Ръст на инвестициите: 47% от фирмите планират да увеличат своите инвестиции през следващите 12 месеца (2024 г.: 38%).*
* *Повече нови назначения: 44% възнамеряват да наемат допълнителен персонал (2024 г.: 36%).*

*Ключови фактори за бизнес средата:*

* *Положително отношение към членството в ЕС: Присъединяването на България към Европейския съюз продължава да се възприема от повечето компании като положителен фактор за бизнес средата.*
* *Недостигът на квалифицирани кадри – най-голямото предизвикателство: Както и в предходните години, липсата на квалифицирани служители остава основен бизнес риск.*
* *Дигитализация и инфраструктура: Много компании все още виждат необходимост от значителни подобрения в тези области.*
* *Цени и сигурност на енергийните доставки: Темата остава критично важна за множество фирми.*

*За Германо-Българската индустриално-търговска камара (ГБИТК)*

*Германо-Българската индустриално-търговска камара е първият адрес на представителите на германската икономика и техните партньори в България.*

*През 1993 година е създадено Представителството на германската икономика в България, като през 1995 година се учредява Делови клуб на германската икономика в България, а от 2004 година се създава официална външнотърговска камара – Германо-Българска индустриално-търговска камара (ГБИТК), единствената двустранна камара, основана на междуправителствено споразумение.*

*В ГБИТК членуват над 600 български, германски и международни компании и тя е най-голямата двустранна камара в България. Камарата се ангажира да насърчава и подкрепя търговските и икономическите отношения между Федерална република Германия и Република България и допринася за подобряване на бизнес среда за своите членове.*

*Допълнителна информация можете да намерите на* [*https://bulgarien.ahk.de*](https://bulgarien.ahk.de)*.*